ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2693/98

υποβολή: Iñigo Méndez de Vigo (PPE) προς την Επιτροπή

(1 Σεπτεμβρίου 1998)

Θέμα: Σεισμός 7 βαθμών της κλίμακας Ρίχτερ που έπληξε την Παπούα - Νέα Γουïνεα

Η βορειοδυτική ακτή της Παπούα - Νέα Γουϊνέα απειλήθηκε από παλιρροιακό κύμα το οποίο προκάλεσε χιλιάδες νεκρούς, εκ των οποίων ένας μεγάλος αριθμός ήταν παιδιά. Τα θαλάσσια κύματα που έφτασαν σε ύψος δέκα μέτρων, ισοπέδωσαν μία περιοχή έκτασης 30 χιλιομέτρων περίπου, καταστρέφοντας αρκετά χωριά.

Γνωρίζει η Επιτροπή την σοβαρότητα της κατάστασης; Έχει πραγματοποιήσει η Επιτροπή ήδη κάποια επιχείρηση επείγουσας ανθρωπιστικής βοήθειας; Αν όχι, έχει προβλέψει η Επιτροπή μία στρατηγική αντιμετώπισης των συνεπειών που προκλήθηκαν από το παλιρροιακό κύμα;

Απάντηση της κυρίας Bonino εξ ονόματος της Επιτροπής

(17 Σεπτεμβρίου 1998)

Αμέσως αφού τα παλιρροιακά κύματα έπληξαν την Παπούα-Νέα Γουϊνέα στις 17 Ιουλίου 1998, η Επιτροπή προώθησε στις πληγείσες περιοχές επείγοντα είδη περίθαλψης τα οποία ήταν καθόδόν προς την νήσο Bougainville μαζί με μια άλλη επιχείρηση πρόνοιας. Οι πρώτες αυτές βοήθειες περιλάμβαναν φάρμακα και συσκευασίες επιβίωσης, υφάσματα και άλλα είδη πρώτης ανάγκης.

Επιπλέον, η Επιτροπή διέθεσε ανθρωπιστική βοήθεια ύψους 500.000 ECU στα θύματα της καταστροφής. Η βοήθεια αυτή διατέθηκε για να επιτραπεί στις ευρωπαϊκές μη κυβερνητικές οργανώσεις (ΜΚΟ) να παρέχουν συμπληρωματικά είδη επείγουσας περίθαλψης, όπως φάρμακα, τροφή και καθαρό νερό.

Εντούτοις, η διεθνή ανταπόκριση στην εθνική αυτή καταστροφή υπήρξε ταχεία και συντριπτική από διάφορες κυβερνήσεις (ιδιαίτερα της Αυστραλίας, της Νέας Ζηλανδίας, της Γαλλίας και της Ιαπωνίας), από μη κυβερνητικές οργανώσεις και από μεμονωμένα άτομα. Σε έκθεση που δημοσιεύτηκε στα τέλη του Ιουλίου, το γραφείο για το συντονισμό των ανθρωπιστικών υποθέσεων των Ηνωμένων Εθνών και η ομάδα τους που είχε αποσταλεί στην Παπούα-Νέα Γουϊνέα δήλωσε ότι όλες οι άμεσες ανάγκες περίθαλψης έχουν ήδη ικανοποιηθεί. Η πληροφορία αυτή επιβεβαιώθηκε και από πολλές άλλες πηγές.

Εν όψει των μεταβαλλόμενων περιστάσεων, λόγω της εξαιρετικά γενναιόδωρης διεθνούς ανταπόκρισης και αφού έγιναν διαβουλεύσεις με τις ΜΚΟ που υπήρχαν επί τόπου για να εφαρμόσουν τη βοήθεια που χρηματοδότησε η Κοινότητα, με τις αντίστοιχες οργανώσεις των Ηνωμένων Εθνών και με την αντιπροσωπεία τους στην Παπούα-Νέα Γουϊνέα, η Επιτροπή αποφάσισε να επαναδιανείμει τα υπόλοιπα διαθέσιμα κονδύλια σε άλλες, περισσότερο επείγουσες κρίσεις σε άλλο μέρος του κόσμου.

Όσον αφορά τα έργα αποκατάστασης και ανοικοδόμησης που πρέπει να εκτελεστούν στην περιοχή που έχει πληγεί από τα παλιρροιακά κύματα, η Επιτροπή θα εξετάσει δεόντως κάθε συγκεκριμένη αίτηση που ενδέχεται να υποβληθεί από την κυβέρνηση της Παπούα-Νέα Γουϊνέα.
ΓΡΑΠΤΗ ΕΡΩΤΗΣΗ P-2587/98

υποβολή: Otto von Habsburg (PPE) προς την Επιτροπή

(29 Ιουλίου 1998)

Θέμα: Διαφημίσεις αυτοκινήτων και μοτοσυκλετών

Σε άρθρο έγκυρης γερμανικής εφημερίδας αναφέρεται ότι η Επιτροπή προετοιμάζει πρόταση για τον περιορισμό των διαφημίσεων αυτοκινήτων και μοτοσυκλετών με την αιτιολογία ότι τα εν λόγω μέσα μεταφοράς είναι επικίνδυνα, δεδομένου ότι προκαλούν πολυάριθμα ατυχήματα.

1. Αληθεύει η είδηση αυτή ή αποτελεί τυπικό παράδειγμα παραπληροφόρησης που προέρχεται από τους αντιπάλους της ΕΕ;

2. Εάν ναι, ποιά είναι η αιτιολόγηση αυτής της πρότασης που απειλεί την οικονομική ελευθερία και στην ουσία αποτελεί ένα ακόμη βήμα προς την επιβολή του γραφειοκρατικού σοσιαλισμού;

3. Ποιά μέτρα προτίθεται να λάβει η Επιτροπή, προκειμένου να εμποδίσει περαιτέρω εκρήξεις τέτοιας κατευθυνόμενης παραφροσύνης;

Απάντηση του κ. Kinnock Εξ ονόματος της Επιτροπής

(23 Σεπτεμβρίου 1998)

Η Επιτροπή δεν έχει απολύτως καμία πρόθεση να απαγορεύσει τις διαφημίσεις αυτοκινήτων όπως εσφαλμένα έγραψαν ορισμένες γερμανικές εφημερίδες:

Σε μερικά κράτη μέλη ισχύουν ελεύθεροι κώδικες συμπεριφοράς βάσει των οποίων οι διαφημιστικές εταιρείες και οι πελάτες τους, δηλ. η αυτοκινητοβιομηχανία, βάζουν φρένο σε διαφημίσεις που μπορούν θεωρηθούν ότι ενθαρρύνουν την επικίνδυνη οδική συμπεριφορά. Οι διάφορες δημόσιες συζητήσεις που γίνονται σχετικά με τις δυνατότητες εφαρμογής ενός τέτοιου ελεύθερου κώδικα συμπεριφοράς σε όλη την Ευρώπη, μπορεί να οδήγησαν σε παρεξηγήσεις εκ μέρους ορισμένων δημοσιογράφων, ιδιαιτέρως δε όσους δεν μπαίνουν στον κόπο να γνωρίσουν την άποψη διαφόρων ανεξάρτητων οργανισμών, δημοσίων αρχών ή και της Επιτροπής, πριν γράψουν τις ιστορίες τους.
ΓΡΑΠΤΗ ΕΡΩΤΗΣΗ E-2558/98

υποβολή: José Apolinário (PSE) προς την Επιτροπή

(1 Σεπτεμβρίου 1998)

Θέμα: NUTS και Ατζέντα 2000

Επιβεβαιώνει η Επιτροπή τη συνένωση των γεωγραφικών ορίων των περιοχών που είναι επιλέξιμες για τα NUTS 2 στο Ηνωμένο Βασίλειο, μετά την παρουσίαση της Ατζέντας 2000;

Απάντηση του κ. de Silguy εξ ονόματος της Επιτροπής

(13 Οκτωβρίου 1998)

Η Επιτροπή υπέβαλε τις προτάσεις της για την Agenda 2000(1) τον Ιούλιο 1997. Οι προτάσεις της για νέους κανονισμούς σχετικά με τα διαρθρωτικά ταμεία και το Ταμείο Συνοχής για την περίοδο 2000-2006 δημοσιεύθηκαν τον Μάρτιο 1998.

Στα μέσα του 1995, η Στατιστική Υπηρεσία της Κοινότητας (Eurostat) ενημερώθηκε από την Εθνική Στατιστική Υπηρεσία (ONS) του Ηνωμένου Βασιλείου, ότι σύμφωνα με μία συνολική μεταρρύθμιση στην περιφερειακή και τοπική διοίκηση, θα προτείνονταν σημαντικές αλλαγές στην ονοματολογία του συστήματος στατιστικών εδαφικών μονάδων (NUTS).

Το πρώτο σχέδιο πρότασης μεταρρύθμισης του NUTS στο Ηνωμένο Βασίλειο, υποβλήθηκε στην Επιτροπή για σχολιασμό στα μέσα του 1996, και ακολουθήθηκε από μία επίσημη πρόταση τον Ιούνιο του 1997. Μετά από εξέταση των τεχνικών πλεονεκτημάτων των προτάσεων σύμφωνα με τις αρχές του συστήματος NUTS, συμφωνήθηκε τον Ιούνιο του 1998, μια νέα κατάταξη NUTS για το Ηνωμένο Βασίλειο. Αυτή περιλάμβανε ασήμαντες αλλαγές στο επίπεδο NUTS 1, σημαντική αναθεώρηση των περιφερειών NUTS 3 με σχετικές αλλαγές στο επίπεδο NUTS 4, καθώς και πιο περιορισμένες μεταβολές στο επίπεδο NUTS 2.

(1) COM(97)2000 τελικό.
ΓΡΑΠΤΗ ΕΡΩΤΗΣΗ P-2202/98

υποβολή: Gary Titley (PSE) προς την Επιτροπή

(10 Ιουλίου 1998)

Θέμα: Απολύσεις στην Εταιρία Εκτυπώσεων De La Rue

Στις 2 Ιουνίου 1998 η De La Rue, πολυεθνική επιχείριση εκτυπώσεων, ανακοίνωσε την απόλυση 375 υπαλλήλων στη μεγαλύτερη εταιρία της στο Gateshead χωρίς να ενημερώσει την Ευρωπαϊκή Επιτροπή Επιχείρισης που πρόκειται να συνεδριάσει στις 15 και 16 Ιουλίου 1998. Δεν νομίζει η Επιτροπή ότι η De La Rue ενήργησε με τον ίδιο τρόπο που ενήργησε η Renault στην περίπτωση Vilvoorde, και αγνόησε πλήρως το γράμμα και το πνμεύμα των οδηγιών για την Ευρωπαϊκή Επιτροπή Επιχείρισης και για τις μαζικές απολύσεις;

Δεν συμφωνεί η Επιτροπή ότι η ενέργεια αυτή αποδεικνύει ότι οι οδηγίες για την Ευρωπαϊκή Επιτροπή Επιχείρισης και τις μαζικές απολύσεις είναι ανεπαρκείς;

Τι μέτρα προτίθεται να λάβει η Επιτροπή για να εξασφαλίσει ότι οι ευρωπαϊκές επιχειρήσεις θα διεξάγουν ουσιατικές διαβουλεύσεις με τους εργαζόμενούς τους και ότι θα προβαίνουν έγκαιρα στη σχετική ενημέρωση;

Απάντηση του κ. Flynn εξ ονόματος της Επιτροπής

(11 Σεπτεμβρίου 1998)

Οδηγία 92/56/ΕΟΚ του Συμβουλίου της 24ης Ιουνίου 1992 η οποία τροποποιεί την οδηγία 75/129/ΕΟΚ περί προσεγγίσεως των νομοθεσιών των κρατών μελών που αφορούν τις ομαδικές απολύσεις(1) απαιτεί από τον εργοδότη που σκοπεύει να προβεί σε συλλογικές απολύσεις να πραγματοποιήσει εγκαίρως διαβουλεύσεις με τους αντιπροσώπους των εργαζομένων με στόχο την επίτευξη συμφωνίας.

Εάν πράγματι δεν πραγματοποιήθηκαν διαβουλεύσεις με τους αντιπροσώπους των εργαζομένων πριν από την ανακοίνωση των απολύσεων, τότε φαίνεται ότι δεν τηρήθηκαν οι ουσιαστικές διατάξεις της οδηγίας. Επιπλέον, εάν η απόφαση που έλαβε η ηγεσία της επιχείρησης εμπίπτει στο πεδίο εφαρμογής της οδηγίας του Συμβουλίου 94/45/ΕΚ της 22ας Σεπτεμβρίου 1994 για τη θέσπιση μιας ευρωπαϊκής επιτροπής επιχείρησης ή μιας διαδικασίας σε επιχειρήσεις και ομίλους επιχειρήσεων κοινοτικής κλίμακας με σκοπό να ενημερώνονται οι εργαζόμενοι και να ζητείται η γνώμη τους(2), και στο πλαίσιο της συμφωνίας που συνάπτεται με βάση το άρθρο 13 αυτής της οδηγίας, τότε θα έπρεπε να είχαν τηρηθεί οι ενδεδειγμένες οδηγίες για ενημέρωση και διαβούλευση της ευρωπαϊκής επιτροπής επιχείρησης.

Δεν είναι σωστό να ισχυρίζεται κανείς ότι οι παραπάνω αναφερόμενες οδηγίες είναι ανεπαρκείς, μολονότι η Ευρωπαϊκή Επιτροπή συμμερίζεται τη γνώμη του αξιότιμου μέλους ότι υπάρχει ανάγκη για περαιτέρω νομοθετική δράση για να συμπληρωθούν και να ολοκληρωθούν σε ένα ενιαίο κοινοτικό πλαίσιο, οι υφιστάμενες εθνικές και κοινοτικές διατάξεις σχετικά με την ενημέρωση και τη διαβούλευση των εργαζομένων. Για το λόγο αυτό η Επιτροπή άρχισε τη διαδικασία διαβούλευσης με τους κοινωνικούς εταίρους σε ένα ευρωπαϊκό πλαίσιο ενημέρωσης και διαβούλευσης στο θέμα αυτό.

(1) ΕΕ L 245 της 26.8.1992.

(2) ΕΕ L 254 της 30.9.1994.
ΓΡΑΠΤΗ ΕΡΩΤΗΣΗ E-2208/98

υποβολή: Ulrich Stockmann (PSE) προς την Επιτροπή

(16 Ιουλίου 1998)

Θέμα: Κοινοτικές ενισχύσεις για το ομόσπονδο κρατίδιο της Σαξονίας - Άνχαλτ το 1997

Σε ποιο ύψος ανέρχονται οι κοινοτικές ενισχύσεις που εγκρίθηκαν και εκταμιεύθηκαν το 1997 για το ομόσπονδο κρατίδιο της Σαξονίας - Άνχαλτ, για ποιες δράσεις και για ποια προγράμματα, στο πλαίσιο:

1. του Ευρωπαϊκού Ταμείου Περιφερειακής Ανάπτυξης (ΕΤΠΑ);

2. του Ευρωπαϊκού Κοινωνικού Ταμείου (ΕΚΤ);

3. του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ);

4. των κοινοτικών ερευνητικών προγραμμάτων;

5. των κοινοτικών προγραμμάτων στον τομέα της ενέργειας;

6. των κοινοτικών προγραμμάτων στον τομέα του περιβάλλοντος;

7. των κοινοτικών πρωτοβουλιών;

8. άλλων κοινοτικών προγραμμάτων;

Συμπληρωματική απάντηση

του κ. Santer εξ ονόματος της Επιτροπής

(19 Οκτωβρίου 1998)

Ως συμλήρωμα στην απάντησή της 11 Σεπτεμβρίου 1998(1), η Επιτροπή είναι σήμερα σε θέση να ανακοινώσει τις ακόλουθες πληροφορίες.

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου

(1) ΕΕ C 50 της 22.2.1999.
ΓΡΑΠΤΗ ΕΡΩΤΗΣΗ E-2119/98

υποβολή: Glenys Kinnock (PSE) προς την Επιτροπή

(10 Ιουλίου 1998)

Θέμα: Μονομερείς κυρώσεις για επιδοτήσεις στη Βιρμανία

Θα εξέφραζε η Επιτροπή αντιρρήσεις εάν ένα κράτος μέλος επέβαλε μονομερείς κυρώσεις για επιδοτήσεις στη Βιρμανία;

Απάντηση του κ. Monti εξ ονόματος της Επιτροπής

(5 Οκτωβρίου 1998)

Η Επιτροπή συμμερίζεται την ανησυχία του Κοινοβουλίου για την κατάσταση στη Βιρμανία. Η Κοινότητα έχει λάβει ορισμένα μέτρα για το θέμα αυτό. Η κοινή θέση επί της Βιρμανίας, που αναμένεται να αναθεωρηθεί πριν από την 28 Μαΐου 1998, δεν προβλέπει προς το παρόν απαγόρευση επενδύσεων.

Όσον αφορά τις απαγορεύσεις επενδύσεων από κράτη μέλη, πρέπει να σημειωθεί ότι οι επενδύσεις κρατών μελών σε άλλα κράτη μέλη ή τρίτες χώρες, συνιστούν κινήσεις κεφαλαίων κατά την έννοια του άρθρου 73 Β επόμ. της συνθήκης ΕΚ. Επομένως, οι κανόνες της Κοινότητας σχετικά με τις κινήσεις κεφαλαίων έχουν εφαρμογή στις επενδύσεις καθώς και στις απαγορεύσεις επενδύσεων. Το άρθρο 73 Β απαγορεύει, καταρχήν, οποιονδήποτε περιορισμό στις κινήσεις κεφαλαίων και τις πληρωμές όχι μόνο μεταξύ κρατών μελών αλλά και μεταξύ κρατών μελών και τρίτων χωρών. Ως εκ τούτου, τα κράτη μέλη πρέπει κατά κανόνα να παρέχουν πλήρη ελευθερία κίνησης κεφαλαίων, συμπεριλαμβανομένων των άμεσων επενδύσεων στο εξωτερικό, σε οποιαδήποτε τρίτη χώρα, συμπεριλαμβανομένης της Βιρμανίας.

Η συνθήκη θεσπίζει περιορισμένο αριθμό εξαιρέσεων από τη γενική αυτή αρχή, τις οποίες μπορούν να επικαλεσθούν τα κράτη μέλη. Το άρθρο 73 Γ (1) της συνθήκης ΕΚ ορίζει ότι: "Οι διατάξεις του άρθρου 73 Β δεν θίγουν την εφαρμογή, έναντι τρίτων χωρών, τυχόν περιορισμών που ισχύουν στις 31 Δεκεμβρίου 1993 δυνάμει του εθνικού ή κοινοτικού δικαίου σχετικά με τις κινήσεις κεφαλαίων από ή προς τρίτες χώρες που αφορούν άμεσες επενδύσεις, στις οποίες περιλαμβάνονται οι επενδύσεις σε ακίνητα, εγκατάσταση, παροχή χρηματοπιστωτικών υπηρεσιών ή εισδοχή τίτλων σε κεφαλαιαγορές". Στις 31 Δεκεμβρίου 1993 δεν υπήρχαν στα κράτη μέλη περιορισμοί σχετικά με τις κινήσεις κεφαλαίων προς τη Βιρμανία, οι οποίοι να καλύπτονται από την ανωτέρω διάταξη, εκτός από ελάχιστους περιορισμούς κατά τομείς (όπως στον τομέα των μεταφορών ή των αλιευτικών προϊόντων) που ισχύουν για όλες τις τρίτες χώρες. Το άρθρο 73 Ζ (2) επιτρέπει τη μονομερή λήψη μέτρων από τα κράτη μέλη, για σοβαρούς πολιτικούς λόγους και για λόγους επείγουσας ανάγκης και εφόσον το Συμβούλιο δεν έχει λάβει κοινοτικά μέτρα.
ΓΡΑΠΤΗ ΕΡΩΤΗΣΗ E-2596/98

υποβολή: Konstantinos Hatzidakis (PPE) προς την Επιτροπή

(1 Σεπτεμβρίου 1998)

Θέμα: Πορεία απορρόφησης των πόρων των Διαρθρωτικών Ταμείων και του Ταμείου Συνοχής

Θα μπορούσε να με πληροφορήσει η Επιτροπή ποια είναι η μέχρι σήμερα συνολική απορρόφηση πόρων (απόλυτα ποσά και ποσοστά) των Διαρθρωτικών Ταμείων και του Ταμείου Συνοχής από κάθε κράτος - μέλος σε σχέση με το σύνολο των πόρων για όλη την τρέχουσα προγραμματική περίοδο (1994-99) καθώς και σε σχέση με τον προγραμματισμό μέχρι σήμερα;

Συμπληρωματική απάντηση

του κ. Liikanen εξ ονόματος της Επιτροπής

(16 Οκτωβρίου 1998)

Λόγω του εύρους της απάντησης, στην οποία περιλαμβάνονται πολλοί πίνακες, η Επιτροπή την διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-2171/98

υποβολή: Hiltrud Breyer (V) προς το Συμβούλιο

(10 Ιουλίου 1998)

Θέμα: Παραβίαση του κοινοτικού δικαίου κατά την μεταφορά ραδιενεργών υλικών σε δοχεία Castor

Σε συνάρτηση με την μεταφορά ραδιενεργών υλικών σε δοχεία Castor, μπορεί το Συμβούλιο να αναφέρει ποιά μέτρα προτίθεται να λάβει για τις περιπτώσεις παραβίασης της νομοθεσίας από τα κράτη μέλη, ιδιαίτερα της νομοθεσίας που αφορά την προστασία από ιονίζουσες ακτινοβολίες, όπως π.χ. της οδηγίας του Συμβουλίου 92/3/Ευρατόμ(1) της 3ης Φεβρουαρίου 1992 και 96/29/Ευρατόμ(2);

Απάντηση

(19 Οκτωβρίου 1998)

Το άρθρο 21 της οδηγίας 92/3/Ευρατόμ του Συμβουλίου για την επιτήρηση και τον έλεγχο των αποστολών ραδιενεργών αποβλήτων μεταξύ κρατών μελών καθώς και προς την Κοινότητα(3) και το άρθρο 55 της οδηγίας 96/29/Ευρατόμ του Συμβουλίου για τον καθορισμό των βασικών κανόνων ασφάλειας για την προστασία της υγείας των εργαζομένων και του πληθυσμού από τους κινδύνους που προκύπτουν από ιονίζουσες ακτινοβολίες(4) προβλέπουν ότι τα κράτη μέλη ενημερώνουν αμέσως την Επιτροπή όσον αφορά τις νομοθετικές, κανονιστικές και διοικητικές διατάξεις που έχουν θεσπίσει προκειμένου να συμμορφωθούν με τις οδηγίες αυτές.

Κατόπιν τούτου, εναπόκειται στην Επιτροπή να μεριμνήσει για την τήρηση των διατάξεων που περιέχονται στις δύο αυτές οδηγίες, από μέρους των κρατών μελών.

(1) ΕΕ L 35 της 12ης Φεβρουαρίου 1992, σελ.24.

(2) ΕΕ L159 της 29ης Ιουνίου 1996, σελ.1.

(3) ΕΕ L 35 της 12.2.1992, σελ. 24.

(4) ΕΕ L 159 της 29.6.1996, σελ. 1.
ΓΡΑΠΤΗ ΕΡΩΤΗΣΗ P-3177/98

υποβολή: Paul Rübig (PPE) προς την Επιτροπή

(12 Οκτωβρίου 1998)

Θέμα: Μαθητευόμενοι αρτοποιοί και νυκτερινή εργασία

Η αρτοβιομηχανία είναι ένας τομέας πολύ δυναμικός. Δεδομένων των απαιτήσεων των πελατών που εξυπηρετεί ο εν λόγω τομέας, ο άρτος και τα αρτοσκευάσματα πρέπει να είναι έτοιμα ήδη από τις 6 το πρωί. Ταυτόχρονα όμως, η οδηγία 94/33 για την προστασία των νέων κατά την εργασία απαγορεύει την νυκτερινή εργασία των νέων μεταξύ των ωρών 00:00 και 04:00. Η απαγόρευση αυτή στερεί από τους μαθητευόμενους ένα ουσιαστικό στοιχείο της επαγγελματικής τους εκπαίδευσης, δηλαδή τη δυνατότητα να μάθουν πώς παρασκευάζεται το ζυμάρι. Η μείωση της απαγόρευσης της νυκτερινής εργασίας κατά μία ώρα θα μπορούσε ήδη να βελτιώσει αυτήν την κατάσταση. Με τον τρόπο αυτό, μικρά και μεσαία αρτοποιεία, τα οποία εκ παραδόσεως αποτελούν τους χώρους εκπαίδευσης των μαθητευομένων, θα ήταν και στο μέλλον περισσότερο εις θέση να εκπαιδεύσουν νέους μαθητευομένους.

Η κατάσταση της απασχόλησης στην Ευρώπη πρέπει να βελτιωθεί, ενώ ιδιαίτερη προσοχή πρέπει να δοθεί στην απασχόληση των νέων. Λαμβάνοντας υπόψη αυτά τα δεδομένα, εξετάζει η Επιτροπή το ενδεχόμενο να μειωθεί κατά μία ώρα η απαγόρευση της νυκτερινής εργασίας τουλάχιστον για τους τομείς εκείνους που θίγονται ιδιαίτερα από αυτήν;

Απάντηση του κ. Flynn εξ ονόματος της Επιτροπής

(5 Νοεμβρίου 1998)

Στο πλαίσιο της οδηγίας 94/33/ΕΚ του Συμβουλίου, της 22 Ιουλίου 1994, για την προστασία των νέων κατά την εργασία(1), τα κράτη μέλη μεριμνούν ώστε κάθε εργοδότης να εγγυάται στους νέους συνθήκες εργασίας προσαρμοσμένες στην ηλικία τους.

Σε ό,τι αφορά τη νυκτερινή εργασία, το άρθρο 9 της οδηγίας περιέχει τη γενική απαγόρευση της νυκτερινής εργασίας για τα παιδιά και τους εφήβους. Ωστόσο, για να ληφθούν υπόψη οι ιδιαιτερότητες ορισμένων κλάδων δραστηριοτήτων, δίνεται η δυνατότητα στα κράτη μέλη να επιτρέπουν, υπό ορισμένους όρους, την εργασία των εφήβων κατά τις νυχτερινές ώρες. Στις περιπτώσεις αυτές πάντως η εργασία απαγορεύεται μεταξύ των ωρών 00.00 και 04.00.

Η Επιτροπή θεωρεί ότι η διάταξη αυτή επιτρέπει στα κράτη μέλη να βρουν την ισορροπία μεταξύ των αναγκών της επαγγελματικής κατάρτισης των εφήβων στον κλάδο της αρτοποιίας και της ανάγκης να προστατευθούν οι νέοι από κάθε εργασία που μπορεί να βλάψει την ασφάλειά τους, την υγεία τους ή τη φυσική τους ανάπτυξη.

Η εν ισχύ νομοθεσία στα κράτη μέλη φαίνεται να επιβεβαιώνει το βάσιμο της προσέγγισης αυτής.

(1) ΕΕ L 216 της 22.6.1994.
ΓΡΑΠΤΗ ΕΡΩΤΗΣΗ E-2364/98

υποβολή: Nikitas Kaklamanis (UPE) προς την Επιτροπή

(27 Ιουλίου 1998)

Θέμα: Ενίσχυση των μέσων δασοπροστασίας και πυρόσβεσης στην Ελλάδα

Οι πρόσφατες πυρκαγιές στην Ελλάδα αποκάλυψαν τις τραγικές ελλείψεις της χώρας σε σύγχρονο και επαρκές υλικό δασοπροστασίας και πυρόσβεσης. Τα μέσα εναέριας πυρόσβεσης, ιδιαίτερα, είναι ανεπαρκή και πεπαλαιωμένα, με αποτέλεσμα η κατάσβεση των πυρκαγιών να μην είναι γρήγορη και αποτελεσματική. Το γεγονός αυτό οδηγεί στην καταστροφή τεραστίου δασικού πλούτου, με ανυπολόγιστες συνέπειες για την ανάπτυξη της χώρας. Θα ήθελα να πληροφορηθώ από την Ευρωπαϊκή Επιτροπή:

1. Έχει υποβάλει η Ελληνική κυβέρνηση πρόταση χρηματοδότησης για την αγορά πυροσβεστικών αεροσκαφών και ελικοπτέρων ή άλλης υλικοτεχνικής υποδομής στα πλαίσια των Δράσεων για την Προστασία του Φυσικού Περιβάλλοντος του "ΚΟΙΝΟΤΙΚΟΥ ΠΛΑΙΣΙΟΥ ΣΤΗΡΙΞΗΣ 1994-1999" ("ΠΑΚΕΤΟ ΝΤΕΛΟΡ 2");

2. Μπορεί να ενισχύσει η Ευρωπαϊκή Επιτροπή μία τέτοια δραστηριότητα;

Απάντηση της κας Wulf-Mathies εξ ονόματος της Επιτροπής

(9 Οκτωβρίου 1998)

Η Κοινότητα συγχρηματοδότησε ήδη στην Ελλάδα εξοπλισμούς πυρόσβεσης που προορίζονταν για τις ελληνικές υπηρεσίες που είναι υπεύθυνες για την καταπολέμηση των πυρκαγιών, κυρίως στο πλαίσιο των Ολοκληρωμένων Μεσογειακών Προγραμμάτων στο πλαίσιο, του Κοινοτικού Πλαισίου Στήριξης για την περίοδο 1998-1993, ειδικά μέτρα για τα ελληνικά νησιά του Αιγαίου, στο πλαίσιο του ΚΠΣ για την τρέχουσα περίοδο (1994-1999) και του Ταμείου Συνοχής. Οι εξοπλισμοί αυτοί αφορούσαν σε μεγάλο βαθμό, ειδικευμένα χερσαία οχήματα.

Οι ελληνικές αρχές δεν υπέβαλαν ακόμη στην Επιτροπή αίτηση για την αγορά εναέριων πυροσβεστικών μέσων στο πλαίσιο του τρέχοντος ΚΠΣ. Σε περίπτωση που θα διατυπωθεί μια τέτοια πρόταση η Επιτροπή θα την εξετάσει στο πλαίσιο των προγραμμάτων του εν λόγω ΚΠΣ, σε σχέση με τις άλλες προτεραιότητες και τα διαθέσιμα μέσα του προϋπολογισμού. Ωστόσο, η Επιτροπή υπογραμμίζει ότι η συγχρηματοδότηση μιας επένδυσης αυτού του τύπου, δεν θα είχε έννοια παρά μόνον εάν αποτελούσε μέρος ενός ολοκληρωμένου και συνεκτικού μέτρου που θα ελάμβανε υπόψη, μεταξύ άλλων, το ελληνικό σχέδιο προστασίας των δασών από τις πυρκαγιές, για το οποίο διατύπωσε η ευνοϊκή γνώμη η Επιτροπή στις 7 Μαρτίου 1994, στο πλαίσιο του κανονισμού (ΕΟΚ) 2158/92(1).

(1) ΕΕ L 217 της 31.7.1992.
ΓΡΑΠΤΗ ΕΡΩΤΗΣΗ E-3005/98

υποβολή: Elmar Brok (PPE) προς την Επιτροπή

(8 Οκτωβρίου 1998)

Θέμα: Αθέμιτες εμπορικές πρακτικές πώλησης - υπό γερμανική εμπορική επωνυμία αγαθών στο εμπορικό κέντρο CITA, στο Playa del Ingles, Gran Canaria, Ισπανία

1. Γνωρίζει η Επιτροπή, το γεγονός που έχει παρουσιασθεί και από τη γερμανική τηλεόραση, ότι ορισμένοι πωλητές της βιομηχανίας ηλεκτρονικών ειδών κοσμούν στο εμπορικό κέντρο CITA στη νήσο Gran Canaria -με πρόθεση εξαπάτησης- τα καταστήματά τους με γνωστές γερμανικές εμπορικές επωνυμίες, παρόλο που δεν πρόκειται για θυγατρικές εταιρίες, και που δεν χρησιμοποιούν αυτές τις επωνυμίες για έκδοση νόμιμων εγγυήσεων;

2. Γνωρίζει η Επιτροπή ότι πολυάριθμοι παραθεριστές έχουν ήδη γίνει θύματα αυτής της αθέμιτης πρακτικής πώλησης και ότι οι ισπανικές αρχές παρά τις επανειλημμένες καταγγελίες δεν έχουν αναλάβει καμία ενέργεια κατά αυτής της πρακτικής;

3. Διαβλέπει η Επιτροπή κάποια δυνατότητα προς το συμφέρον των καταναλωτών να ασκήσει πίεση στις ισπανικές αρχές, ώστε να δοθεί τέλος σε αυτές τις αθέμιτες εμπορικές πρακτικές;

Απάντηση της κας Bonino εξ ονόματος της Επιτροπής

(5 Νοεμβρίου 1998)

Η ερώτηση που τέθηκε ανήκει αποκλειστικά στη δικαιοδοσία των αρμόδιων εθνικών αρχών και όχι της Επιτροπής.
ΓΡΑΠΤΗ ΕΡΩΤΗΣΗ E-2599/98

υποβολή: Konstantinos Hatzidakis (PPE) προς την Επιτροπή

(1 Σεπτεμβρίου 1998)

Θέμα: Πορεία υλοποίησης του Κοινοτικού Πλαισίου Στήριξης για την Ελλάδα

Το Κοινοτικό Πλαίσιο Στήριξης (ΚΠΣ) για την Ελλάδα βρίσκεται λιγότερο από 1,5 περίπου χρόνο πριν από την προβλεπόμενη λήξη του.

Θα μπορούσε να με πληροφορήσει η Επιτροπή τι ποσά και τι ποσοστά από τα προβλεπόμενα στο ΚΠΣ - Ελλάδας κονδύλια έχουν εκταμιευθεί μέχρι σήμερα:

1. σε σχέση με τον προβλεπόμενο προϋπολογισμό για το σύνολο της περιόδου λειτουργίας του ΚΠΣ (1994-99)

2. σε σχέση με τον προϋπολογισμό για την περίοδο από την έναρξη εφαρμογής του μέχρι σήμερα (7/1998)

3. σε σχέση με κάθε Επιχειρησιακό Πρόγραμμα που συγχρηματοδοτείται στα πλαίσια του ΚΠΣ - Ελλάδας.

Απάντηση της κας Wulf-Mathies εξ ονόματος της Επιτροπής

(09 Οκτωβρίου 1998)

Την 1η Σεπτεμβρίου 1998, οι πληρωμές που αφορούν το Κοινοτικό Πλαίσιο Στήριξης που εφαρμόζεται στην Ελλάδα, ανέρχονταν σε 7.213 εκατ. ECU επί συνολικού προβλεπόμενου ποσού 13.933 εκατ. ECU. Το ποσό αυτό αντιπροσωπεύει 52 % του προγραμματισμού όλης της περιόδου 1994-1999 και 68 % του προγραμματισμού ως το τέλος του 1998.

Αναμένεται σημαντική βελτίωση κανονικά κατά τη διάρκεια των τριών τελευταίων μηνών του έτους, δεδομένης της συνήθους συγκέντρωσης των δαπανών προς το τέλος του έτους. Η Επιτροπή υπογραμμίζει ότι οι υποχρεώσεις στο πλαίσιο του κοινοτικού πλαισίου στήριξης πρέπει να πραγματοποιηθούν πριν από τις 31 Δεκεμβρίου 1999, ενώ οι πληρωμές μπορούν κανονικά να συνεχίσουν να πραγματοποιούνται μετά από αυτή την ημερομηνία.

Η Επιτροπή διαβιβάζει απευθείας στο Αξιότιμο Μέλος του Ευρωπαϊκού Κοινοβουλίου και στη Γενική Γραμματεία του Κοινοβουλίου πίνακα, στον οποίο περιλαμβάνονται οι πληρωμές ανά επιχειρησιακό πρόγραμμα καθώς και τα αντίστοιχα ποσοστά.
ΓΡΑΠΤΗ ΕΡΩΤΗΣΗ E-2803/98

υποβολή: Nikitas Kaklamanis (UPE) προς την Επιτροπή

(17 Σεπτεμβρίου 1998)

Θέμα: Τοπικοί υπάλληλοι της Αντιπροσωπείας της Ευρωπαïκής Επιτροπής στην Αθήνα

Η Αντιπροσωπεία της Ευρωπαϊκής Επιτροπής στην Αθήνα απασχολεί, εδώ και χρόνια, τοπικό προσωπικό ("LOCAL STAFF"), προκειμένου να καλύψει τις ανάγκες της λειτουργίας του Γραφείου στην Ελλάδα.

Θα παρακαλούσα να πληροφορηθώ από την Ευρωπαϊκή Επιτροπή:

1. ποιος καθορίζει το ύψος της χορηγούμενης μηνιαίας αποζημίωσης των τοπικών υπαλλήλων του Γραφείου Αθηνών;

2. βάσει ποιων κριτηρίων αποφασίζεται η αποζημίωση αυτή;

3. ποιες είναι οι κλίμακες διαβάθμισής της;

4. τι ακριβώς ισχύει αναφορικά με το καθεστώς ασφάλισης αυτών των υπαλλήλων;

Απάντηση του κ. Liikanen εξ ονόματος της Επιτροπής

(27 Οκτωβρίου 1998)

1.-2. Οι συνθήκες εργασίας των τοπικών υπαλλήλων στο Γραφείο των Αθηνών καθορίζονται από νομοθετική ρύθμιση που εξέδωσε η Επιτροπή στις 14 Μαρτίου 1997 που αναπτύσσει τους κανόνες του άρθρου 79 και εξής του κανονισμού για το λοιπό προσωπικό (ΚΛΠ). Η νομοθετική αυτή ρύθμιση αναθεωρείται κατά τακτά διαστήματα για να αναπροσαρμόζονται οι αμοιβές των τοπικών υπαλλήλων που υπηρετούν στην Αθήνα σύμφωνα με τις παραμέτρους της. Οι αμοιβές είχαν αρχικά καθορισθεί βάσει της τοπικής αγοράς της εργασίας και αναθεωρήθηκαν δυνάμει της εξέλιξης των μισθών που καταβάλλονται στο δημόσιο και τον ιδιωτικό τομέα και τον δείκτη τιμών κατανάλωσης.

3. Οι κλίμακες διαβάθμισης της σταδιοδρομίας των τοπικών υπαλλήλων είναι σήμερα 21.

4. Όπως αναφέρεται στο άρθρο 80 του ΚΛΠ, οι τοπικοί υπάλληλοι υπάγονται στο εθνικό καθεστώς ασφάλισης και η Επιτροπή αναλαμβάνει τις υποχρεώσεις που την βαρύνουν ως εργοδότη. Ωστόσο, η τοπική νομοθετική ρύθμιση προβλέπει συμπληρωματική ασφάλιση που καλύπτει τους κινδύνους ασθενείας, αναπηρίας και επαγγελματικών ατυχημάτων.